**Goleuni**

**2 Samuel 22:29**

*Ie, ti ydy fy lamp i, o ARGLWYDD, ti'n rhoi golau i mi yn y tywyllwch.*

Be ydy pwrpas lamp/golau?

Pa bryd ydyn ni angen lamp/golau?

Sut mae lamp/golau yn ein helpu ni?

Faint ohonoch chi sydd hefo lamp/golau yn y tŷ?

Faint ohonoch chi sydd hefo lamp/golau yn y stryd tu allan i’r tŷ?

**Gwerthfawrogi’r goleuni**

Dŷn ni’n cymryd goleuni yn ganiataol felly dydyn ni ddim fel arfer yn poeni am y tywyllwch.

Pan dŷn ni’n pwyso’r swîts rydyn ni’n disgwyl i’r golau ddod ymlaen.

Dydy’r rhan fwyaf ohonon ni ddim yn gwybod beth ydy tywyllwch go iawn. Dydyn ni ddim yn mynd allan yn y nos, pan does dim golau lleuad na sêr. Dydyn ni ddim yn mynd allan i’r caeau na’r bryniau pan does dim golau o gwbl. Felly dydyn ni ddim yn deall beth ydy gwir dywyllwch.

Faint ohonoch chi sydd wedi bod mewn tywyllwch go iawn – tywyllwch mor dywyll fel nad oeddech chi’n gallu gweld eich llaw o flaen eich wyneb? Sut deimlad oedd hynny?

Prin iawn yw’r bobl sydd wedi bod mewn tywyllwch dudew, fel bol buwch. Ond mewn tywyllwch mae golau bach, bach yn gwneud gwahaniaeth mawr iawn, iawn.

Mae golau yn ein cysuro ni; yn rhoi hyder i ni; yn rhoi gwres i ni; mae golau yn dangos pethau’n glir i ni.

Mae Duw fel lamp, yn ddisglair a llachar. Mae Duw yn gallu’n cysuro ni, rhoi hyder i ni a rhoi gwres ei gariad i ni. Mae geiriau Duw fel lamp, sy’n esbonio pethau i ni ac wrth gredu ynddo rydyn ni’n gweld pethau’n glir. Weithiau mae bywyd yn anodd - rydyn ni’n sâl; rydyn ni’n mewn trafferth; neu rydyn ni’n poeni am rywun rydyn ni’n ei garu. Pan mae bywyd yn dywyll mae’r beth braf iawn gallu troi at Dduw a gweddïo am help i wynebu ein problemau a’n hofnau.

Weithiau mae yna *‘electric cut’* ac mae pawb yn y tŷ yn panicio ac yn chwilio am y dortsh neu’r gannwyll. Mae tywyllwch sydyn yn ein dychryn ni i gyd. Mae hyn yn wir am ein bywydau hefyd - dydyn ni ddim yn gwybod be sydd o’n blaenau ni. Ond, ddylen ni ddim panicio os ydy Duw yn rhan o’n bywyd ni. Mae Duw yn cadw ei addewidion ac yn agos at ei bobl bob amser. Does dim rhaid rhedeg rownd a rownd yn chwilio am oleuni Duw, mae o ar gael i ni dim ond i ni gredu yn ei fab, Iesu Grist, a gweddïo arno a gofyn iddo fod yn rhan o’n bywyd ni.

Ein Tad,

Diolch i ti am dy oleuni yn y tywyllwch. Diolch am Iesu Grist a ddwedodd mai ef oedd golau’r byd. Gyda ti yn rhan o’n bywyd rydyn ni’n gallu wynebu sefyllfaoedd anodd gyda mwy o hyder. Gyda ti rydyn ni’n gallu gweld bod gobaith hyd yn oed ar adegau tywyll. Helpa ni i gredu ynot ti, ac i ddweud, *Ie, ti ydy fy lamp i, o ARGLWYDD, ti'n rhoi golau i mi yn y tywyllwch.*

Amen